Undi Dian Timbalan Ketua CCID Sarawak baharu
SIBU: DSP Undi Dian dilantik menjadi Timbalan Ketua Jabatan Siasatan Jenayah Komersial (CCID) Sarawak yang baru. Beliau sebelum ini yang bertugas sebagai ketua Bahagian Siasatan Jenayah Komersial (BSJK) Sibu sejak 16 Julai 2010 akan bertanggungjawab atas jenayah korporat dan kewangan di bawah jawatan baharunya. Majlis Serah Terima Tugas antara Undi dan Pemangku Ketua BSJK Sibu ASP Dayang Tantysera Abang Ibrahim telah diadakan di Ibu Pejabat Polis (IPD) Sibu, semalam. Majlis tersebut disaksikan oleh Timbalan Ketua Polis Sibu, Superintenden Collin Babat. Menurut Collin, jawatan baru Undi menarik dan strategik tetapi pada masa yang sama ia merupakan tugas yang mencabar terutama apabila terdapat peningkatan kes jenayah komersial. “Tugas baharunya juga meliputi 28 daerah di bawah bidang kuasa polis Sarawak,” katanya. Dalam pada itu, Colin turut memuji Undi kerana menjadi pegawai yang rajin sepanjang berkhidmat di Sibu. Sementara itu, Undi mengucapkan terima kasih kepada bekas pasukannya di Sibu atas kerjasama mereka. “Saya berjanji akan berusaha sedaya upaya untuk membantu CCID Sarawak,” ujarnya. Oleh Nurzilla Mohamad 
See author's posts
